Tanca el vacunòdrom del Magatzem de Ribera després d'una campanya històrica de vacunació
29 de setembre de 2021

Carcaixent

El Centre de vacunació del Magatzem de Ribera va tancar ahir les seues portes després d’haver acollit durant quatre mesos la històrica vacunació massiva contra la COVID-19 a Carcaixent. A les 12:00 hores els voluntaris i voluntàries, personal sanitari i l’alcalde de Carcaixent, Paco Salom i la regidora de Benestar Social, Teresa Oliver, es van unir a l’aplaudiment simbòlic en tots els vacunòdroms del Departament de Salut de la Ribera.

Tant l’alcalde com la regidora van agrair a tot el personal sanitari, als voluntaris i voluntàries, personal municipal i Protecció Civil que ha treballat durant esta “esperançadora i histpòrica” campanya de vacunació massiva. També van voler agrair el compromís i la responsabilitat de la ciutadania que ha acudit majoritàriament al centre de vacunació per a rebre les seues respectives dosis.

Com han informat des del Departament de Salut de la Ribera,  les persones que, per qualsevol motiu, encara no s’hagen vacunat, podran dirigir-se, a partir del tancament dels punts de vacunació, als seus centres de salut i consultoris per a sol·licitar l’administració de la vacuna.